Hisob-kitob mexanizmini takomillashtirish hamda Oʻzbekiston Respublikasining respublika budjetiga, Qoraqalpogʻiston Respublikasi budjeti, viloyatlar va Toshkent shahar mahalliy budjetlariga toʻlovlar tushishini ragʻbatlantirish choralari toʻgʻrisida
(decree, 2017-08-14)

Fuqarolarning konstitutsion huquqlari va manfaatlari himoya qilinishini taʼminlash, pensiyalarni, nafaqalarni, stipendiyalarni, budjet mablagʻidan pul bilan taʼminlanadigan korxonalar va tashkilotlar xodimlariga ish haqini oʻz vaqtida toʻlash maqsadida, shuningdek Oʻzbekiston Respublikasi Konstitutsion sudining “Korxonalar hisob raqamidan pul mablagʻlarini chiqarish navbatini tartibga soladigan qonunchilikni takomillashtirish toʻgʻrisida”gi 1998-yil 16-yanvardagi qaroriga hamda Oʻzbekiston Respublikasi Oliy Majlisi Kengashining 1998-yil 20-yanvardagi 568-I-sonli qaroriga muvofiq: 1. 1998-yil 1-fevraldan xoʻjalik yurituvchi subyektlarning hisob raqamidan pul mablagʻlarini chiqarishning quyidagi tartibi belgilansin. Hisob raqamida unga qoʻyiladigan barcha talablarni qondirish uchun yetarli miqdorda pul mablagʻi boʻlsa, bu mablagʻ mijozning farmoyishi va boshqa hujjatlarning tushishi tartibiga (qaysi biri oldin tushganiga) qarab hisobdan chiqariladi. Hisob raqamidagi pul mablagʻi unga qoʻyiladigan barcha talablarni qondirish uchun yetarli boʻlmasa, xoʻjalik yurituvchi subyektlarning banklardagi hisob raqamlaridan pul mablagʻi birinchi navbatda budjetga, maqsadli davlat jamgʻarmalariga toʻlovlarni hamda ish haqini toʻlashga pul mablagʻi berishni koʻzda tutgan toʻlov (ijro) hujjatlariga mutanosib ravishda xoʻjalik yurituvchi subyektlarning budjetga toʻlovlar hamda mehnat huquqiy munosabatlaridan kelib chiqadigan talablar boʻyicha majburiyatlarini baravar taʼminlaydigan darajada hisobdan chiqariladi. Bevosita ishlab chiqarish faoliyati bilan bogʻliq kechiktirib boʻlmaydigan ehtiyojlariga pul mablagʻlarini qonunchilikda belgilangan miqdorda hisobdan chiqarish kalendardan tashqari navbatda amalga oshiriladi. Markaziy bank va Moliya vazirligi Oʻzbekiston Respublikasi Adliya vazirligi bilan birgalikda bir haftalik muddatda xoʻjalik yurituvchi subyektlarning banklardagi hisob raqamidan pul mablagʻini chiqarish tartibi toʻgʻrisidagi yoʻriqnomani ishlab chiqsin va tasdiqlasin. 2. Davlat boshqaruv organlari mansabdor shaxslarining moliya, soliq, bojxona va bank muassasalari ishiga xoʻjalik yurituvchi subyektlarning hisob raqamlaridagi pul mablagʻlarini hisobdan chiqarishda belgilangan tartibni buzishga olib keladigan aralashuvi taqiqlansin. Belgilab qoʻyilsinki, ushbu Farmonning 1-bandida keltirilgan mablagʻni hisobdan chiqarish tartibini buzishda aybdor boʻlgan shaxslarga nisbatan qonunga muvofiq qattiq maʼmuriy va jinoiy javobgarlik choralari koʻriladi. 3. Toʻlovlarning davlat budjeti daromadlariga oʻz vaqtida oʻtkazilishi va budjetning daromad qismi boʻyicha operatsiyalarning bajarilishi, shuningdek xoʻjalik yurituvchi subyektlarning banklardagi hisob daftarlaridan mablagʻni chiqarishning belgilangan tartibiga rioya etilishi uchun shaxsiy javobgarlik tijorat banklari muassasalari va markaziy bank bosh boshqarmalari hisob-kitob-kassa markazlari rahbarlari hamda bosh buxgalterlari zimmasiga yuklansin. 6. Oʻzbekiston Respublikasi Moliya vazirligi va Davlat soliq qoʻmitasi korxonalar va tashkilotlarning budjetga toʻlovlar boʻyicha 1998-yil 1-yanvargacha qolgan qarzlar tuzilmasini oʻzgartirishga doir takliflarni bir oy muddatda soliq va toʻlov intizomini mustahkamlash boʻyicha hukumat komissiyasiga taqdim etsin. 7. Adliya vazirligi va Moliya vazirligi Oʻzbekiston Respublikasi Markaziy banki, boshqa manfaatdor vazirliklar va idoralar bilan birgalikda ikki hafta muddatda: idoralarning amaldagi meʼyoriy hujjatlari va yoʻriqnomalarini ushbu Farmon talablariga muvofiqlashtirsin; amaldagi qonunlarga ushbu Farmondan kelib chiqadigan oʻzgartishlar va qoʻshimchalarni kiritishga doir takliflarni tayyorlasin va taqdim etsin. 8. Ushbu Farmonning bajarilishini nazorat qilish Oʻzbekiston Respublikasi Bosh vazirining oʻrinbosari B. Hamidov zimmasiga yuklansin.